Πληροφορίες: Δημήτρης Λογαράς

**Αθήνα:** 22.11.2022

**Αρ. Πρωτ.:** 1699

ΠΡΟΣ: κ. Μ. Βορίδη, Υπουργό Εσωτερικών

**ΚΟΙΝ: «Πίνακας Αποδεκτών»**

ΘΕΜΑ: «Διασφάλιση της ανεμπόδιστης πρόσβασης των ατόμων με αναπηρία στα εκλογικά κέντρα, στις εκλογικές διαδικασίες και στο εκλογικό υλικό**»**

***Κύριε Υπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) -η οποία όπως άλλωστε γνωρίζετε αποτελεί την τριτοβάθμια κοινωνική και συνδικαλιστική οργάνωση εκπροσώπησης των ατόμων με αναπηρία, χρόνιες παθήσεις και των οικογενειών τους στη χώρα, κοινωνικό εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum)- **αιτείται, ενόψει των επικείμενων εθνικών και αυτοδιοικητικών εκλογών του 2023, τη συνεργασία με τις αρμόδιες υπηρεσίες του Υπουργείου σας με στόχο τον προσδιορισμό των μέτρων που πρέπει να ληφθούν για τη διασφάλιση της ανεμπόδιστης πρόσβασης των ατόμων με αναπηρία στα εκλογικά κέντρα, στις εκλογικές διαδικασίες, στο εκλογικό υλικό.**

Αξίζει να επισημανθεί ότι ενώ από τον Οκτώβριο του 2019 ενημερώσαμε με το [υπ. αριθ. πρωτ. 1453/22.10.2019 έγγραφό](https://www.esamea.gr/our-actions/ydmhd/4388-epistolgi-gia-ti-diasfalisi-toy-dikaiomatos-psifoy-se-ola-ta-atoma-me-anapiria) μας τον τότε Υπουργό Εσωτερικών κ. Π. Θεοδωρικάκο για τα εμπόδια που αντιμετωπίζουν τα άτομα με αναπηρία στην άσκηση και απόλαυση του δικαιώματός τους στην πολιτική συμμετοχή και τις πρακτικές που εφαρμόζουν άλλες χώρες με στόχο την άρση αυτών των εμποδίων, και παρά το γεγονός ότι επανήλθαμε στο ίδιο ζήτημα με το υπ. αριθ. πρωτ. 949/29.06.2022 έγγραφο του Παρατηρητήριου Θεμάτων Αναπηρίας της Ε.Σ.Α.μεΑ. προς την κα. Γ. Βαλατσού, Υπηρεσιακή Γραμματέα του Υπουργείου Εσωτερικών και Επιμέρους Σημείο Αναφοράς για την παρακολούθηση της εφαρμογής της Σύμβασης των Ηνωμένων Εθνών για τα Δικαιώματα των Ατόμων με Αναπηρίες, το οποίο μάλιστα κοινοποιήσαμε και εσάς, **μέχρι στιγμής δεν έχουμε καμία επίσημη ενημέρωση για τις ενέργειες στις οποίες το Υπουργείο σας προτίθεται να προβεί**.

Πέραν των προαναφερθέντων επιστολών που επισυνάπτουμε στο παρόν προς διευκόλυνσή σας, στις οποίες το εν λόγω ζήτημα τίθεται διεξοδικά, το γεγονός ότι το Παρατηρητήριο Θεμάτων Αναπηρίας της Ε.Σ.Α.μεΑ. δημοσίευσε στις 31.01.2020 κείμενο πολιτικής με θέμα [*«Δικαίωμα στην πολιτική συμμετοχή;…Όχι για όλους…. Εμπόδια για τα άτομα με αναπηρία-Προκλήσεις για τη Δημοκρατία*](https://www.paratiritirioanapirias.gr/el/results/publications/51/keimena-politikhs-dikaioma-stin-politiki-symmetoxi)*»*[[1]](#footnote-1) και το Ευρωπαϊκό Φόρουμ Ατόμων με Αναπηρία στις 16.05.2022 αφιέρωσε [το 6ο τεύχος της Έκθεσής του για τα Ανθρώπινα Δικαιώματα στην πολιτική συμμετοχή των ατόμων με αναπηρία](https://www.edf-feph.org/publications/human-rights-report-2022-political-participation-of-persons-with-disabilities/)[[2]](#footnote-2), αποδεικνύει ότι το εν λόγω ζήτημα βρίσκεται ψηλά στην ατζέντα των προτεραιοτήτων του εθνικού και ευρωπαϊκού αναπηρικού κινήματος.

### Υπενθυμίζουμε ότι το δικαίωμα των ατόμων με αναπηρία στην πολιτική ζωή προστατεύεται τόσο από το Σύνταγμα της χώρας (άρθρο 5, παρ. 1 και άρθρο 21, παρ. 6) όσο και από τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες (άρθρο 29), την οποία η χώρα μας κύρωσε με τον ν.4074/2012 και ως εκ τούτου οφείλει να εφαρμόσει σε εθνικό επίπεδο.

***Κύριε Υπουργέ,***

Θα εκτιμούσαμε ιδιαίτερα **εάν ορίζατε άμεσα μια συνάντηση μαζί μας** προκειμένου να σας παρουσιάσουμε αναλυτικά τα εμπόδια που αντιμετωπίζουν τα άτομα με αναπηρία σε ότι αφορά την άσκηση και απόλαυση του δικαιώματός τους στην πολιτική συμμετοχή και να θέσουμε τις βάσεις για μια εποικοδομητική συνεργασία.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Συνημμένα: 74 σελίδες**

**Πίνακας Αποδεκτών:**

 -κ. Γ. Γεραπετρίτη, Υπουργό Επικρατείας

-κ. Χ.-Γ. Σκέρτσο, Υπουργό Επικρατείας

-κ. Σ. Πέτσα, Αναπληρωτή Υπουργό Εσωτερικών

#### -κ. Μ. Σταυριανουδάκη, ​Γενικό Γραμματέα Εσωτερικών και Οργάνωσης

#### -κα. Γ. Βαλατσού, Υπηρεσιακή Γραμματέα Υπουργείου Εσωτερικών

- Πρόεδρο και Μέλη Εθνικής Αρχής Προσβασιμότητας (ΕΑΠ)

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |

1. Διαθέσιμο στο: <https://www.paratiritirioanapirias.gr/el/results/publications/51/keimena-politikhs-dikaioma-stin-politiki-symmetoxi> [↑](#footnote-ref-1)
2. Διαθέσιμη στο: <https://www.edf-feph.org/publications/human-rights-report-2022-political-participation-of-persons-with-disabilities/> [↑](#footnote-ref-2)